पाकिस्तान : थाने पर आत्मघाती हमला, 12 मरे  
पश्चिमोत्तर पाकिस्तान में एक पुलिस थाने पर हुए आत्मघाती हमले में कम से कम 12 पुलिसकर्मी मारे गए।
पश्चिमोत्तर पाकिस्तान में एक पुलिस थाने पर हुए आत्मघाती हमले में कम से कम 12 पुलिसकर्मी मारे गए।  अधिकारियों ने बताया कि सुरक्षाबल थाने पर हमला करने वाले आतंकवादियों के एक समूह द्वारा बंधक बनाए गए लोगों को छुड़ाने का प्रयास कर रहे थे कि तभी एक आत्मघाती हमलावर ने खुद को बम से उड़ा लिया।  आठ से दस आतंकवादियों ने दोपहर बाद सुरक्षाकर्मियों पर अंधाधुंध गोलीबारी करने और ग्रेनेड फेंकने के बाद डेरा इस्माइल खान जिले के कुलाची नगर स्थित थाने पर कब्जा जमा लिया। इनमें से कुछ आतंकवादी बुरका पहने हुए थे।  आत्मघाती जैकेट पहने तीन हमलावरों ने खुद को पुलिस थाने की महत्वपूर्ण जगहों पर तैनात कर रखा था।  सुरक्षाबलों ने थाने को घेर लिया और आतंकवादियों के साथ भारी गोलीबारी शुरू हो गई। हमलावरों ने बहुत से पुलिसकर्मियों को बंधक बना लिया।  क्षेत्र में स्थिति पर नियंत्रण पाने के लिए कुल 150 अतिरिक्त पुलिसकर्मी भेजे गए।